Bodhrán
ne Bodhrán (sprek oet: baw-roan) is ne Ierse liestetromme met gewoonlik nen diameter van 25 tot 65 cm, den bespöld wörd met n stok met twee slageandn, ok wal de tipper, beater of in t Iers cipín (sprek oet: kip-ien) eneumd. n Kettel is an ene kaante bespönn met n siknvel. Det kan rechtevoort ook keunststof materiaal wean, of kangeroevel. t Spantuug begeent rechtevoort almear op bestoande spanmechaniekn te liekn.
Van vrooger oet hardn bodhráns n kruus van roondhoolt an de binnkaante wat dr vuur zorgdn det he egaal roond bleef, of um t dinge an vaste te hooldn bie t loopn. Duur verniejde techniekn is t kruus neet mear neudig.
De tromme wörd rechtop eheuldn op de basse van t been, en met eene haande bespöld. Met de aandere haande wörd de tromme recht eheuldn, en de spanning en toonheugte van t vel of ewisseld, duur an de binnkaante van de tromme teegn t vel te drukn of te striekn.


Kömp an bod
Geskiedenisse [bewark]
Dr is bewies det de bodhrán wör gebroekt in n Iersn Opstaand van 1603 duur de Ierse troepn as oorlogs-, of gevechtstromme, of det he gebroekt wör vuur t geewn van n ritme vuur de fluitspöllers, of t ankondigen van t korps. Doarumme deankt wat leu det t is of eleaidt van ne oold-keltise tromme.
Naamn [bewark]
Doarde gennerasie bodhránmaker Nicholas Driver meant det t woard van t Ierse bodhor keump, wat "dof, zacht kleenknd" beteeknd. He meant ook det t velskaale beteekn kan. n Aandere mennige oawer n naamn is det t van t Ierse woard bodhar keump, wat "doof" inheult. Umdet t nog mer kortns in Ierse meziek te veendn is as vervanging van de tamboeriene, dut n naamn vermoodn det bodhrán ook ne ofleaidige kan wean van de Engelse ofkortige van tamboeriene: bourine.
Meugelike vuurlopers [bewark]
n Bodhrán lik völle op tromn dee't ook völle in Noord-Afrika en t Midn-Oostn vuurkomt, en hef bepoalde kenmoarkn van tromn dee't roond de Middellaandse Zee en in Arabise muziek vuurkomt. Dr beent ook tradisjonele tromn van Noord-Amerikaanse Indiaann dee't dr völle op liekt.
Umdet n bodhrán ook völle op oolde Spaanse tromn lik, kan t wean det t instrumeant met is enömn duur Iersn dee't oonder n dienst van Spanje hadn evöchtn, of dee't met Spanjaardn op skeepe voarn hadn.
Dr beent ook verhaaln det de bodhrán eerst ne gewone skaale was vuur t verslepn van torf. De eerste bodhráns warn dan seempele liestn woer dan gewoon n vel oawerhen was etrökn.
Dorothea Hast meant det tot t midln van n 20sten eew t deenk gewoon wör gebroekt vuur t skeaidn van kaf, kokn en bakn, as skaale vuur t opdeenn van etn, of vuur t opsloan van etn of gerei. Hast meant ook det t tot dee tied allene vuur meziek wör gebroekt in boetnstedelike gebeedn. Hee meant ook det t vroogst bekeande gebroek van de bodhrán in meziek boetn ritueeln umme, pas in 1842 was. t Gebroek as gewoon instrumeant wör pas in de joarn '60 populair, toew Sean O'Riada dr met begun.
Bekeandheaid [bewark]
n Naamn "Bodhrán" keump, vuur zovear bekeand, neet earder as n 17den eew vuur. Dr warn vanzelf al van ooldsher wal slagwoarkinstrumeantn dee't óf met de haande óf met stökke bespöld mosn wordn, mer n bodhrán wör pas noa de joarn '50 bekeand as offisjeel instrumeant, duurdet de Traditionele Ierse Muziekopleawing plaats har. Doarvuur wör- he allene broekt vuur feestn en optochtn in t zuud-westn van Ierlaand.
Internasjonaal [bewark]
Wieter wörd t instrumeant vake as versiering an de mure höngn. De Bodhráns wordt hiervuur spesjaal op eskilderd, met vake Keltiese ofbeeldings.
Spölwieze [bewark]
n Bodhrán wördt in t zitn bespöld en röstet rechtop op de basse van n spöller. Hee wörd rechtop eheuldn duur n spöller zinnen oarm en boawnlichaam (Leenkerbasse vuur rechtshaandigen en rechtsumme vuur leenkshaandigen). De haande van disn oarm lig teegn de binnkaante van t vel an, woermet he de spanning van t vel kan veraandern duur härter of zachter te drukn of t spölvlak te veraandern (en doarmet n toonheugte en de deepte van n toon van de tromme). Met de aandere haande wörd de tromme bespöld. Meestieds met n cipín of met de blote haande. t Stökn was van vrooger oet baseerd op n knokkelbot met twee gewrichtn an t eande, en dus hef t stökn an beaide kaantn nen slagkop. Rechtevoort wordt ze meestieds van eshoolt of aandere soortn harthoolt emaakt. Johnny McDonagh was n eerstn den met stökke met n kwast an t eande köm, en n rimshot (in eenn slag n raand en t vel raakn).
Dr beent verskeaidene spölwiezn, meestieds verneumd noar t gebeed in Ierlaand woer't ze vandan komt. n Bekeandstn is de Kerry-stiel, met n stok met twee slageandn. Nen aandern bekeandn is de West Limerick-stiel. Den gebrok mear eene kaante van n stok.